KOMMENTAR: Google kommer nå for første gang med sin egen mobil. Målet er å gå i strupen på Iphone. Men bak ligger noe helt annet enn telefoner.
Pixel er navnet på telefonen som Google håper å slå ut Iphone med. Rick Osterloh fikk æren av å vise den frem for verden. Foto: Eric Risberg / TT / Scanpix
Var det ikke sånn at Google levde av å selge oss reklame, og Apple levde av å selge oss dingser? Nei, det var i forrige uke, det. Tirsdag kveld holdt Google en lansering der selskapet for alvor kom ut av skapet som en fullverdig dingseprodusent. Nå skal de konkurrere mot Samsung, Apple, Sony og alle andre som lever av å produsere maskinvare.
Alt dette kom: En egen VR-brille kalt Daydream View, høyttalere som skjønner deg (Google Home), oppdaterte strømmedingser (Chromecast Ultra), og til og med en hjemmeruter med navnet Google WiFi. Til sammen gjør de det tydelig at Google plutselig satser på å både automatisere hjemmene våre og formidle helt ny digital underholdning.